L’Esplai Les Sitges de Burjassot organitza una nit terrorífica per presentar el seu nou curs
2025-07-24

La terrorífica nit de Halloween, el 31 d’octubre, servirà d’escenari a l’Esplai Les Sitges, la proposta educativa i pedagògica de l’Institut Municipal de Cultura i Joventut de Burjassot, per presentar el seu nou curs.

Els xiquets, xiquetes i joves que formen part de l’Esplai, junt amb els seus monitors, començaran la seua terrorífica jornada a les 19.30 hores en el Teatre El Progrés on, ambientada en l’obra de Hamlet, participaran en una visita de por.

Una vegada finalitzada aquesta esborronadora visita, es desplaçaran a la plaça de la Casa de Cultura on podran degustar un ric sopar en la qual participaran tots els components de l’Esplai. Els tiquets del sopar poden adquirir-se en el Servei Info de la Casa de Cultura i tenen un preu de 3€, per a monitors i xiquets, i de 5€ per a la resta.

L’Esplai Les Sitges ofereix els seus membres quantitat i varietat d’activitats culturals, d’expressió artística, esportives, mediambientals, jocs i dinàmiques…fomentant així l’educació en valors. Aquest servei municipal pretén ser un centre alternatiu a l’ensenyament reglat propi dels centres escolars, on allò que importa és fomentar i inculcar l’educació en valors en el temps lliure i d’oci dels xiquets i joves.